सृष्टि के साथ हमारा कोई गहरा गैर-व्यवहार होता है। इस व्यवहार में सुधार होगा तब यह अभिशाप भी टलेगा। इस श्रद्धा से झम्बोजी ने सभी लोगों के लिये उनतीस नियमों का उपदेश तैयार किया। उन दिनों उस क्षेत्र में लोगों को केवल बीस तक की गिनती ही सिखाई जाती थी। उनतीस नियमों को बीस और नौ ऐसा गिना जाता था। इसी वजह से ‘बिसनबी’ बिश्नोई कहने लगे। इनमें से दो नियम सबसे महत्व के थे। पहला व्रत था रेतीले शुष्क देश की जो खेजड़ी वृक्षों से बनी हरियाली थी उसको संरक्षण देना। उसे बढ़ाना, काटना नहीं। दूसरा व्रत था जंगल में रहने वाले पशुओं की हत्या नहीं करना। इससे मांसाहार का त्याग करना भी सहज हो गया। इस तरह प्राण देकर भी वृक्षों को बचाना और अहिंसा के व्रत-पालन से शाकाहारी रहना। इन दो व्रतों के लिये बिश्नोई लोग प्रसिद्ध हो गए। अकाल के बाद जब लोग अपने गाँवों में लौट आये तब उन्होंने झम्बोजी को गुरु मानकर उनके सिखाये व्रत चलाये।